Cityringen bliver forsinket og når ikke at åbne i 2018. Det ligger fast, selvom Metroselskabet endnu ikke har vurderet, nøjagtig hvor meget de seneste måneders afgørelser oven på klager over nabostøj kommer til at forsinke byggeriet, erfarer Ingeniøren fra kilder tæt på projektet.

Dermed får folketingsflertallet bag cityringsloven ikke opfyldt deres altoverskyggende krav til det 21,3 milliarder kroner store anlægsarbejde, der skulle have stået klar til brug i 2018.

Loven indskærper i modstrid med tidligere anlægslove, at den sætter planlovens bestemmelser om VVM (Vurdering af Virkninger på Miljøet) ud af kraft, netop for at anlægsarbejdet kan blive færdigt til tiden. Men de mange stop&go-afgørelser har siden juni i fjor hindret anlægsarbejdets fremdrift.

»Det gør det svært at planlægge arbejdet, når vi ikke ved, om der må arbejdes til kl. 6, kl. 22 eller døgnet rundt,« siger anonyme kilder i Metroselskabet, som derfor efterspørger klarere rammer for, hvornår der må arbejdes.

Indtil videre afventer Metroselskabet de permanente påbud, som er på vej fra Københavns Kommunes Miljøcenter. Som miljømyndighed administrerer miljøcentret Miljøbeskyttelseslovens §42, der er den eneste mulighed for at støjregulere byggeriet, men som i virkeligheden ikke er beregnet til det.

Derfor har miljøcentret gang på gang måttet se deres påbud underkendt af Miljø- og Naturklagenævnet, til hvem de støjplagede naboer har klaget. Klagenævnets begrundelser har f.eks. været, at Metroselskabet havde forsømt at fremskaffe specifikke støjmålinger.

Senest bestemte klagenævnet i torsdags, at de eksisterende påbud for ni arbejdspladser, bl.a. Marmorkirken, Nørrebroparken og Øster Søgade, hvor der har været tilladelse til døgnarbejde, er ugyldige, fordi der ikke har ligget en miljøvurdering til grund.

Måske bliver tunnelgennembruddet ved Nørrebros Runddel det sidste længe, for fremdriften i anlægsarbejdet er truet af de mange miljøkendelser. Illustration: Metroselskabet

Samtidig skriver nævnet dog, at den ikke var nødvendig:

'Københavns Borgerrepræsentation er ikke retligt forpligtet til at vedtage en plan eller et program med henblik på at kunne udstede påbud til metrobyggepladserne om støjforholdene efter miljøbeskyttelseslovens §42. Nævnet har derfor ikke hjemvist beslutningen til fornyet behandling i Borgerrepræsentationen.'

Alligevel arbejder Miljøcentret nu for fuld kraft på at udfærdige permanente påbud til de ni arbejdspladser, der ellers er uregulerede som følge af klagenævnets ophævelse.

Påbuddene ventes at komme løbende over de nærmeste uger. Sagen er det seneste eksempel på et knudret og langsommeligt forløb, der ifølge miljøcenterchef Hans Christian Karsten nemt kan rumme mulighed for flere forsinkende klageforløb. Så som Metroselskabets miljøchef, Margot Brabrand, tidligere har sagt:

»Da der fortsat verserer en række klagesager om udvidet arbejdstid på andre byggepladser, er det endnu for tidligt at sige noget om, hvilke konsekvenser ventetiden vil få for den samlede tidsplan for byggeriet af Cityringen.«

Det er alle de tidligere og formentlig kommende klager med opsættende virkning, der, ifølge Metroselskabet, udgør en betydelig risiko ikke bare for de enkelte byggepladser, men for projektets samlede tidsplan.